ORDE do 26 de xuño de 2008 pola que se convoca o proceso de selección de entidades colaboradoras con esta consellería, para a xestión de subvencións destinadas a que os traballadores autónomos accedan á sociedade da información, e pola que se aproban as bases reguladoras das devanditas subvencións (procedemento administrativo IN533A).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 04/07/2008

O Parlamento de Galicia aprobou o Plan Estratéxico Galego da Sociedade da Información (PEGSI) 2007-2010, coa misión de contribuír activamente ao desenvolvemento sostible de Galicia, de xeito que se garanta de forma real a compatibilidade entre o crecemento económico, e a creación de emprego de calidade, os maiores niveis de progreso e cohesión social no conxunto da cidadanía galega, e a preservación do medio ambiental, cultural e lingüístico propio.
O PEGSI 2007-2010 estrutúrase nun conxunto de estratexias operativas, entre as que se atopan dúas estratexias de fondo contido empresarial. En primeiro lugar a estratexia destinada á aplicación das tecnoloxías da información e as comunicacións (TIC) polo tecido empresarial, co obxecto de que as Pemes, entre as que se atopan os traballadores por conta propia, adecúen o seu xeito de facer negocio aos novos usos que determina a sociedade da información, non só incorporando tecnoloxía, senón en moitos casos reformulando os modelos e procesos de negocio. En segundo lugar, a estratexia interoperabilidade, seguranza e coñecemento aberto, que promove o uso dos estándares abertos para garantir a autonomía tecnolóxica do tecido empresarial galego e fomentar a súa capacidade de innovación.
A Consellería de Innovación e Industria, en virtude do Decreto 231/2006, do 23 de novembro, polo que establece a súa estrutura orgánica, exerce as competencias da Xunta de Galicia en materia de telecomunicacións e sociedade da información e do coñecemento. Por medio desta orde procédese a executar distintas iniciativas encadradas dentro das estratexias do PEGSI xa citadas.
Os traballadores por conta propia supoñen unha porcentaxe significativa do emprego e da actividade económica existente en Galicia, mentres que a súa incorporación ás novas ferramentas da sociedade da información está por baixo da media das empresas que adoptan outras formas xurídicas.
Para a execución de moitas das accións recollidas no PEGSI, a consellería necesita da participación de entidades próximas aos destinatarios das accións, e máis concretamente con experiencia na prescrición de solucións en materia da sociedade da información, e que teñan contacto xeográfico próximo cos traballadores por conta propia.
A Consellería de Innovación e Industria está a impulsar medidas dinamizadoras da economía galega que, ante a situación de posible incerteza económica que parece observarse neste mundo globalizado, exixe aos axentes implicados no desenvolvemento económico de Galicia un esforzo para paliar os seus efectos. A potenciación e mellora do uso das novas tecnoloxías da información e as comunicacións son, sen lugar a dúbidas, uns instrumentos xeradores de riqueza. Esta orde forma parte dun conxunto de medidas que a Consellería de Innovación e Industria está pondo en marcha dirixidas a este fin.
As novidades normativas dos últimos anos na materia da sociedade da información, tales como a Lei 59/2003, do 19 de decembro, de sinatura electrónica, o Decreto 164/2005, do 16 de xuño, polo que se crea o Rexistro Telemático da Xunta de Galicia, a Lei 4/2006, do 30 de xuño, de transparencia e boas prácticas na Administración pública galega, ou a Lei 11/2007, do 22 de xuño, de acceso dos cidadáns aos servizos públicos, veñen revolucionar o xeito de relacionarse dos cidadáns coas administracións públicas, e serven de instrumento legal para acadar unha maior eficacia e eficiencia na xestión pública, e mesmo cara á implantación de actuacións administrativas automatizadas, ou semiautomatizadas, como as que se van desenvolver mediante esta orde.
Cómpre salientar que a Consellería de Innovación e Industria está a fomentar a sinatura dixital e o emprego do DNI electrónico (eDNI) por parte dos cidadáns, tanto en iniciativas propias como en actuacións no marco do Plan Avanza en colaboración co Ministerio de Industria, Turismo e Comercio. Actuacións como as recollidas nesta orde amosan oportunidades para avanzar no emprego real da sinatura electrónica, que deben ser aproveitadas en beneficio dos cidadáns.
Consonte esta exposición destaca o interese xeral para Galicia da promoción da sociedade da información entre os traballadores por conta propia de Galicia, polo que se establece a seguinte orde para a selección das entidades colaboradoras que participarán na xestión das subvencións para a promoción do acceso empresarial á Sociedade da Información en Galicia entre os traballadores por conta propia dados de alta no Réxime Especial de Traballadores Autónomos, e pola que se aproban as bases reguladoras das devanditas subvencións.
En consecuencia, e no uso das facultades que me foron conferidas,
DISPOÑO:
Artigo 1º.-Obxecto.
Esta orde ten por obxecto convocar a selección das entidades colaboradoras que participarán na xestión das subvencións para a promoción do acceso empresarial á sociedade da información en Galicia entre os traballadores por conta propia dados de alta no Réxime Especial de Traballadores Autónomos, así como aprobar as bases reguladoras das devanditas subvencións para os anos 2008 e 2009.
Para lograr esta promoción arbítrase un programa de axudas nos anos 2008 e 2009, para a adquisición de ordenadores persoais por parte dos traballadores autónomos, coa dispoñibilidade de ferramentas de software libre, especialmente no referente ás aplicacións ofimáticas e de acceso á internet.
Artigo 2º.-Entidades colaboradoras.
As entidades colaboradoras terán como cometido a promoción da sociedade da información, actuando como canle entre os beneficiarios das accións subvencionables e a consellería. Esta colaboración estenderase desde a comprobación inicial dos requisitos documentais dos solicitantes da axuda, realización ante a consellería dos trámites para solicitar a axuda, a execución das accións vinculadas á axuda, o adianto da contía da axuda aos beneficiarios mediante o correspondente desconto en factura, a xustificación da axuda e a súa certificación ante a consellería. Con posterioridade as colaboradoras recuperan da consellería os importes subvencionados.
As entidades que soliciten a adhesión e obteñan a consideración favorable da súa solicitude, deberán posteriormente asinar un convenio de colaboración con esta consellería e acadarán a condición de entidades colaboradoras, con suxeición ao disposto na Lei 38/2003, do 17 de novembro, xeral de subvencións, así como na Lei 9/2007, do 13 de xuño, de subvencións de Galicia.
Entenderase por entidades colaboradoras:
-Empresas privadas con personalidade xurídica, validamente constituídas, así como os empresarios individuais, que teñan a súa sede social ou algún centro de traballo en Galicia, que realicen actividade económica con ánimo de lucro relacionada coas accións que se fomentan a través desta orde no ámbito da sociedade da información, e que acrediten os requisitos establecidos de solvencia técnica, económica e de eficacia, recollidos no artigo seguinte.
Adicionalmente ao xa exposto, non poderán acadar a condición de entidade colaboradora as agrupacións de persoas físicas ou xurídicas, as comunidades de bens ou calquera outro tipo de unidade, que careza de personalidade xurídica propia, aínda que realice actividade empresarial.
Artigo 3º.-Solvencia técnica e eficacia das entidades colaboradoras.
A acreditación da solvencia técnica e da eficacia da entidade colaboradora estará suxeita aos seguintes elementos:
a) Emprego dos medios electrónicos, informáticos e telemáticos dispostos pola Consellería de Innovación e Industria para a presentación da solicitude de adhesión da entidade colaboradora, así como na tramitación e xestión das actuacións recollidas nesta orde.
Estes medios estarán baseados en estándares de uso común e/ou amplamente difundidos, e recollerán cando menos o coñecemento e necesario emprego da sinatura electrónica, técnicas de escaneado e dixitalización de documentación, a navegación en ferramentas da internet e a integración co Rexistro Telemático da Xunta de Galicia.
b) Existencia de páxina web propia da entidade colaboradora.
c) Identificación da situación censual de alta da entidade colaboradora nunha epígrafe do imposto de actividades económicas relacionado co desenvolvemento do tipo de actividades recollidas neste réxime de axudas.
d) Existencia de sede e/ou puntos de venda ao público na Comunidade Autónoma de Galicia, desde onde se poidan desenvolver as actividades recollidas neste réxime de axudas.
e) Dispoñibilidade e emprego de certificado dixital de usuario por parte do representante legal da entidade colaboradora e por parte do interlocutor único que defina a propia colaboradora para o despacho cotián dos asuntos.
A acreditación da solvencia económica, dado que a participación da entidade colaboradora supón un adianto de fondos pola súa parte nas facturas emitidas aos beneficiarios, para a recuperación posterior mediante xustificación ante a consellería, non será necesario que se acredite para estas actuacións.
Artigo 4º.-Prazo e forma de presentación de solicitudes de participación das entidades colaboradoras nos anos 2008 e 2009.
O prazo de presentación de solicitudes de participación no ano 2008 será dun mes contado a partir do día seguinte ao da publicación desta orde no DOG. Así mesmo, establécese un novo prazo no ano 2009 para solicitar a condición de entidade colaboradora, que estará aberto durante todo o mes de xaneiro de 2009.
As entidades interesadas en participar neste procedemento poderán solicitar a súa consideración coma entidade colaboradora presentando os formularios normalizados que figuran, exclusivamente para efectos informativos, como anexo II desta orde.
Conforme as condicións de solvencia técnica e eficacia requiridas ás entidades colaboradoras no artigo 3º desta orde, as entidades que desexen adherirse deberán necesariamente acceder, cubrir, validar e presentar telematicamente ante o Rexistro Telemático da Xunta de Galicia as súas solicitudes de adhesión. Todo isto terán que facelo a través da aplicación informática internet Expres (procedemento IN533A) establecida na Oficina virtual desta consellería, sita no enderezo da internet http//www.conselleriaiei.org. Tamén pode accederse desde o enderezo http//www.xunta.es da Xunta de Galicia, e mesmo neste sitio web, facendo uso da epígrafe Rexistro Telemático e do enlace dispoñible co procedemento IN533A.
Accedendo ao citado enderezo da internet tamén deberán anexar as copias dixitalizadas (en formato PDF) dos documentos que lle xunten á solicitude, cuxa fidelidade co orixinal garantirán co emprego de sinatura electrónica avanzada ante o Rexistro Telemático. Para cubrir correctamente os formularios de solicitude, no citado enderezo da internet disporase de instrucións de axuda, que deberán ser observadas en todo momento polos solicitantes.
Poderanse cubrir e validar os formularios ata as 24 horas do día anterior á data de finalización do prazo de presentación de solicitudes. En caso de dúbida, dificultades técnicas ou necesidade de máis información durante o proceso de obtención dos formularios, poderán dirixirse á Dirección Xeral de Promoción Industrial e da Sociedade da Información, a través do teléfono 981 54 55 83, do número de fax 981 54 47 06 ou do enderezo de correo electrónico axudas.dxpisi@xunta.es, que adoptará as medidas necesarias para facilitar a presentación das solicitudes.
Para a presentación da solicitude e documentación ante o Rexistro Telemático da Xunta de Galicia será necesario que o presentador da solicitude sexa a persoa física solicitante ou que desempeñe a representación legal da empresa ou entidade solicitante, e como tal figure identificado nos formularios normalizados de solicitude. No caso de que a representación sexa individual ou solidaria, asinará só un representante. No caso de que a representación sexa mancomunada, deberá asinar tamén aquel ou aqueles representantes mancomunados que sexan necesarios.
O presentador deberá posuír un certificado dixital en vigor baixo a norma X.509 V3 expedido pola Fábrica Nacional de Moeda e Timbre-Real Casa da Moeda-, conforme o disposto no Decreto 164/2005, do 16 de xuño, polo que se crea o Rexistro Telemático da Xunta de Galicia. Tamén será válido calquera outro certificado dixital aceptado polo Rexistro Telemático, mais advírtese expresamente que non son válidos para estes efectos nin para uso xeral os certificados dixitais de persoas físicas vencellados á representación de persoas xurídicas para fins exclusivamente tributarios.
Unha vez asinados co certificado dixital do presentador os formularios normalizados e todos os documentos que acompañen a solicitude, procederase á transferencia telemática da dita documentación ao Rexistro Telemático da Xunta de Galicia. Tras completar o proceso de transferencia telemática, efectuarase a anotación correspondente no rexistro de entrada, e nese momento expedirase, empregando as características da aplicación telemática, un recibo en que quedará constancia do feito da presentación.
Artigo 5º.-Contido e documentación nas solicitudes de participación das entidades colaboradoras.
As solicitudes que presenten e asinen as entidades colaboradoras ante o Rexistro Telemático da Xunta de Galicia estarán compostas pola seguinte documentación:
1. Solicitude de participación e declaracións expresas, conforme o disposto no anexo II desta orde, incluíndo:
-Identificación do representante legal da entidade colaboradora.
-Declaración de non atoparse incurso en ningunha das prohibicións para obter a condición de entidade colaboradora recollidas nos puntos 2º e 3º do artigo 10 da Lei 9/2007, do 13 de xuño, de subvencións de Galicia.
-Autorización para obter información telemática con outras AA.PP. sobre o cumprimento das obrigas tributarias estatais, autonómicas e coa Seguridade Social; ou denegación da dita autorización.
-Autorización para obter información telemática coa Axencia Estatal da Administración Tributaria (AEAT) sobre a situación censual en referencia ao imposto de actividades económicas (IAE); ou denegación da dita autorización.
-Declaración do cumprimento da normativa en materia de protección de datos de carácter persoal por parte da entidade colaboradora.
-Identificación do interlocutor único da entidade colaboradora, que levará o despacho cotián dos asuntos tramitados baixo este réxime de axudas e que deberá dispor dun certificado dixital de usuario, para realizar os trámites telemáticos que poidan establecerse.
2. Identificación detallada da entidade colaboradora, o que tamén servirá para a acreditación de determinados criterios de solvencia técnica e eficacia. Recollerase cando menos o seguinte:
-Datos de localización.
-Enderezo completo e datos de contacto da súa sede e puntos de venda ao público na Comunidade Autónoma de Galicia.
-Enderezo da páxina web propia da entidade colaboradora.
-Enderezo de correo electrónico do interlocutor único da entidade colaboradora.
-Enderezo de correo electrónico, dispoñible ao público, para a atención comercial e técnica aos traballadores autónomos que sexan clientes da entidade colaboradora.
-Epígrafe ou epígrafes do imposto de actividades económicas en que está dada de alta a entidade colaboradora, de acordo coa súa declaración censual.
-Medios humanos en Galicia.
-Descrición cualitativa e cuantitativa sobre o volume de negocio desenvolto durante o exercicio fiscal anterior con respecto ás actividades recollidas neste réxime de axudas.
3. Documentación administrativa de acreditación da personalidade da entidade colaboradora:
a) Documento/s público/s acreditativo/s do poder con que actúa o representante legal (no caso de persoas xurídicas). Esta documentación deberá ser a de outorgamento do poder ou, de ser o caso, a de nomeamento do representante, e deberá estar en vigor na data de presentación da solicitude. A documentación ten que presentarse íntegra e nela deberá figurar expresamente a súa inscrición no rexistro que legalmente lle puidese corresponder.
b) CIF da entidade colaboradora (no caso de persoas xurídicas).
c) DNI do representante legal ou do empresario individual.
d) DNI do interlocutor único da entidade colaboradora para o despacho cotián dos asuntos tramitados baixo este réxime de axudas.
e) Certificación bancaria da titularidade da conta onde se realizarían os ingresos da consellería á entidade colaboradora.
Esta documentación indicada no punto 3º, consonte os criterios de solvencia e eficacia, deberá anexarse mediante arquivos en formato PDF, que deberán obterse (pola entidade solicitante) como copias dixitalizadas a partir dos documentos orixinais, garantindo e responsabilizándose o solicitante da fidelidade co orixinal co emprego da súa sinatura electrónica avanzada ante o Rexistro Telemático, todo isto de conformidade co disposto no artigo 35.2º da Lei 11/2007, do 22 de xuño, de acceso dos cidadáns aos servizos públicos. Mesmo poderá identificarse que xa dispón desa documentación a consellería en aplicación do artigo 35.f) da Lei 30/1992, do 26 de novembro. A conta bancaria tamén poderá ser identificada como xa existente no sistema informático de xestión económica da Xunta de Galicia.
4. Certificados acreditativos de situación censual e de estar ao día das obrigas coas administracións públicas.
Como caso xeral, estes certificados non teñen que ser presentados, xa que a solicitude de adhesión comporta a autorización á consellería para solicitar as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda.
Excepcionalmente, no caso de que o solicitante denegue expresamente esta autorización facéndoo constar nos propios formularios de solicitude, deberá achegar certificados acreditativos de:
-Estar ao día nas súas obrigas coa Axencia Estatal da Administración Tributaria.
-Estar ao día nas súas obrigas coa Tesouraría Xeral da Seguridade Social.
-Estar ao día nas súas obrigas, e que non ten pendente de pagamento ningunha outra débeda por ningún concepto, coa Administración pública da Comunidade Autónoma de Galicia.
-Situación censual das actividades económicas que declara a entidade colaboradora ante a Axencia Estatal da Administración Tributaria.
Esta documentación deberá anexarse, de ser o caso, mediante o arquivos en formato PDF, do mesmo xeito que o indicado no punto 3 deste mesmo artigo.
Artigo 6º.-Órganos competentes.
A Dirección Xeral de Promoción Industrial e da Sociedade da Información será o órgano competente para a instrución do procedemento de selección das entidades colaboradoras, correspondendo ao conselleiro de Innovación e Industria ditar a resolución que corresponda.
Artigo 7º.-Instrución do procedemento de selección das entidades colaboradoras.
A tramitación das solicitudes de participación efectuarase tanto no ano 2008 como no ano 2009, coas solicitudes presentadas dentro dos prazos establecidos nesta orde.
De conformidade co establecido no artigo 71 da Lei 30/1992, se a solicitude de adhesión non reúne algún dos requisitos exixidos nesta orde, requirirase a entidade solicitante para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, se considerará que desistiu na súa petición, logo da correspondente resolución.
Este requirimento de emenda tamén se fará se das certificacións obtidas de conformidade co artigo 5º desta orde resulta que non se pode acreditar que o solicitante está ao día no pagamento das súas obrigas tributarias e sociais co Estado, coa Comunidade Autónoma e coa Seguridade Social, ou no suposto de que sexa necesario achegar documentación, logo de aplicarse o disposto no artigo 35 f) da Lei 30/1992.
Por tratarse dun procedemento selectivo, e de conformidade co establecido nos artigos 59.6º b), 60 e 61 da Lei 30/1992, a notificación dos requirimentos de emenda poderase facer mediante publicación no DOG cunha somera indicación do contido do acto así como dos lugares, taboleiros de anuncios ou medios onde poderán acceder os interesados para coñecer o contido íntegro do requirimento. Esta publicación no DOG producirá os mesmos efectos que a notificación individualizada. Nese mesmo acto de publicación no DOG poderase identificar os lugares, taboleiros de anuncios e medios onde se publicarán os sucesivos actos integrantes deste procedemento administrativo.
En referencia aos lugares, taboleiros ou medios que se citan no parágrafo anterior, no DOG informarase cando menos dun taboleiro físico convencional, en sede administrativa, onde os interesados poderán acceder en formato papel aos requirimentos e, de ser o caso, ás sucesivas notificacións de actos integrantes do procedemento. Non obstante, a publicación no DOG tamén informará que a consellería porá á disposición dos interesados un servizo electrónico de acceso restrinxido onde estes, logo de identificación, poderán consultar tales requirimentos e, de ser o caso, as sucesivas notificacións, sempre que os interesados empregasen os medios electrónicos de solicitude previsto neste procedemento, todo isto de conformidade co artigo 37.1º da Lei 11/2007, do 22 de xuño.
Se a instrución do procedemento o aconsellase, o órgano competente poderá substituír esta publicación no DOG e posteriores accesos aos lugares, taboleiros ou medios, pola notificación individualizada, de conformidade co establecido no artigo 59 da Lei 30/1992.
Sen prexuízo do disposto nos parágrafos anteriores, poderá requirirse ás entidades solicitantes para que presenten cantos datos, documentos complementarios e aclaracións resulten necesarios para a tramitación e resolución do procedemento.
Revisadas as solicitudes de participación e as emendas feitas en función dos cumprimento dos requisitos exixidos, e inmediatamente antes de redactar a proposta de resolución, porase de manifesto aos interesados para que, nun prazo de dez días, poidan formular alegacións e presentar os documentos e xustificacións que estimen pertinentes. Porén, poderase prescindir deste trámite cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 8º.-Resolución e notificación.
Unha vez concluído o trámite de audiencia, o órgano instrutor formulará a proposta de resolución, que elevará ao conselleiro, quen ditará a correspondente resolución.
O prazo máximo para resolver e notificar a resolución ao interesado será 6 meses contados a partir do seguinte ao da publicación da orde de convocatoria no Diario Oficial de Galicia. Se transcorrese o prazo máximo para resolver sen que recaese resolución expresa, os interesados poderán entender desestimadas as súas solicitudes por silencio administrativo.
As resolucións serán notificadas de acordo co establecido na Lei 30/1992, do 26 de novembro. Non obstante e de conformidade co recollido no artigo anterior, os interesados deberán acceder a información e serán notificados dos actos integrantes neste procedemento mediante os lugares, taboleiros ou medios que poidan identificarse na publicación no DOG citada.
Artigo 9º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o conselleiro de Innovación e Industria, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel en que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa, ou de seis meses contados a partir do seguinte a aquel en que se produza o acto presunto.
Artigo 10º.-Aceptación ou renuncia, e sinatura dun convenio de colaboración coas entidades colaboradoras.
A notificación da resolución ás entidades que sexan seleccionadas favorablemente incluirá a invitación da Consellería de Innovación e Industria á sinatura dun convenio de colaboración, para que acaden a condición de entidades colaboradoras, con suxeición ao disposto na Lei 38/2003, do 17 de novembro, xeral de subvencións, así como na Lei 9/2007, do 13 de xuño, de subvencións de Galicia.
A notificación da resolución favorable establecerá un prazo máximo de 20 días para a sinatura do convenio de colaboración. Transcorrido este prazo sen que a entidade seleccionada asine o convenio entenderase que a entidade renuncia á súa sinatura. A notificación tamén establecerá se o convenio se poderá asinar presencialmente nunha data concreta ou por medios telemáticos e sinatura electrónica avanzada dos asinantes.
O convenio de colaboración a asinar recollerá o disposto nas bases reguladoras que se achegan como anexo I a esta orde. Tamén recollerá os requisitos de personalidade, solvencia e eficacia que figuran nesta orde.
Artigo 11º.-Publicación no DOG da relación de entidades colaboradoras e inicio das actuacións de axuda aos traballadores autónomos.
No ano 2008, logo da sinatura do convenio de colaboración coas entidades colaboradoras publicarase no DOG unha relación completa das entidades colaboradoras asinantes. O prazo de presentación das solicitudes de axuda no ano 2008 quedará aberto desde o día seguinte ao da publicación desta relación de entidades colaboradoras, e permanecerá aberto ata o 10 de novembro de 2008, ou ata que se esgote o crédito orzamentario.
No ano 2009 actualizarase o número de entidades colaboradoras participantes, e logo da tramitación das solicitudes de adhesión de entidades colaboradoras en 2009, e da sinatura coas novas entidades colaboradoras da correspondente addenda ao convenio xa vixente, publicarase no DOG unha relación completa das entidades adheridas. O prazo de presentación das solicitudes de axuda no ano 2009 quedará aberto desde o día seguinte ao da publicación desta nova relación de entidades colaboradoras, e permanecerá aberto ata o 10 de novembro de 2009, ou ata que se esgote o crédito orzamentario.
No caso de esgotamento do crédito, a Administración deberá publicar no DOG a indicada circunstancia, o que levará consigo a non-admisión das solicitudes posteriores ao esgotamento do crédito, sen prexuízo de que a Administración poida optar por incrementar o crédito orzamentario nos seguintes supostos:
a) Unha xeración, ampliación ou incorporación de crédito.
b) A existencia de remanentes doutras convocatorias financiadas con cargo ao mesmo crédito incluídos no mesmo programa ou en programas do mesmo servizo.
Artigo 12º.-Información aos interesados.
Sobre este procedemento administrativo, que ten o código IN533A, poderase obter documentación normalizada ou información adicional na Dirección Xeral de Promoción Industrial e da Sociedade da Información a través dos seguintes medios:
a) Páxina web oficial da consellería (www.conselleriaiei.org), na súa epígrafe de «Axudas» e na «Oficina virtual».
b) O teléfono 981 54 55 83 da devandita dirección xeral.
c) O enderezo electrónico axudas.dxpisi@xunta.es.
d) Presencialmente.
Así mesmo, para cuestións xerais sobre este ou outros procedementos, poderá facerse uso do teléfono de información xeral da Consellería de Innovación e Industria, que é o 981 54 43 41.
Disposicións derradeiras
Primeira.-Habilitación para o desenvolvemento.
Facúltase a directora xeral de Promoción Industrial e da Sociedade da Información para que dite as resolucións que sexan precisas para o desenvolvemento e a aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 26 de xuño de 2008.
Fernando Xabier Blanco Álvarez
Conselleiro de Innovación e Industria
ANEXO I
Bases reguladoras para a concesión de subvencións aos traballadores autónomos para que accedan á sociedade da información, coa participacion de entidades colaboradoras
Artigo 1º.-Obxecto e réxime das subvencións.
As subvencións reguladas por estas bases teñen por obxecto a promoción do acceso empresarial á sociedade da información en Galicia entre os traballadores por conta propia dados de alta no Réxime Especial de Traballadores Autónomos.
Para lograr esta promoción considérase a participación dun conxunto de entidades colaboradoras na xestión das subvencións, arbítrase un programa de axudas nos anos 2008 e 2009, para a adquisición de ordenadores persoais por parte dos traballadores autónomos, coa dispoñibilidade de ferramentas de software libre, especialmente no referente ás aplicacións ofimáticas e de acceso á internet.
Estas bases reguladoras prevén o uso e a aplicación de medios telemáticos nos procedementos de concesión e xustificación das axudas, con indicación dos trámites para cumprir por esta vía e os medios electrónicos e sistemas de comunicación para utilizar, de conformidade co artigo 14.2º da Lei 9/2007, do 13 de xuño, de subvencións de Galicia.
O procedemento de concesión das axudas reguladas ao abeiro desta orde quedará suxeito ao Regulamento (CE) 70/2001, relativo ás axudas estatais ás pequenas e medianas empresas (DOCE 13-1-2001) e ao Regulamento (CE) 1976/2006, que prorroga o período de aplicación do regulamento anterior (DOUE 23-12-2006). Así mesmo, pola orixe das partidas orzamentarias, tamén quedará suxeito aos Regulamentos (CE) 1080/2006 (DOUE 31-7-2006), 1083/2006 (DOUE 31-7-2006) e 1828/2006 (DOUE 15-2-2007), relativos ao Fondo Europeo de Desenvolvemento Rexional (Feder).
Artigo 2º.-Actuacións subvencionables e non subvencionables.
Consideraranse como investimentos subvencionables a adquisición de ordenadores persoais que dispoñan das ferramentas axeitadas de software libre.
O investimento deberá incluír como mínimo os seguintes elementos:
-Adquisición dun ordenador persoal portátil ou de sobremesa, con procesador con arquitectura semellante a x86 de 32 bits, ou superior. O ordenador deberá incluír sistema operativo Linux.
-O ordenador deberá dispor de navegador de internet en software libre tipo Mozilla Firefox versión 2.0 ou superior.
-O ordenador deberá dispor de paquete ofimático en software libre tipo OpenOffice versión 2.0 ou superior.
-No caso de ordenadores de sobremesa poderán estar incluídos os periféricos de usuario necesarios (pantalla, teclado e rato).
Non se considera subvencionable a adquisición de licenzas de software adicionais á subministración básica do ordenador persoal, outros periféricos (por exemplo: impresoras, discos externos, etc), ou outro tipo de terminais (axendas electrónicas, tablet PC, teléfonos móbiles, etc).
Entenderase como investimento subvencionable os custos en que incorra cada beneficiario como consecuencia da subministración por parte dalgunha das entidades colaboradoras, sempre que a adquisición e posterior mantemento da propiedade se realice cumprindo todos os requisitos e trámites aquí establecidos. En ningún caso o custo de adquisición poderá ser superior ao valor de mercado.
Cada solicitante só poderá ser beneficiario dunha axuda ao abeiro deste réxime de axudas.
En todo caso, os gastos subvencionables deberán estar realizados e efectivamente pagados con posterioridade á aprobación previa por parte da consellería.
Artigo 3º.-Beneficiarios.
Poderán solicitar e beneficiarse destas axudas os traballadores por conta propia de Galicia, dados de alta no Réxime Especial de Traballadores Autónomos da Seguridade Social, con domicilio e alta fiscal no IAE para a súa actividade económica en Galicia, agás os comerciantes retallistas, dado que existen liñas de axuda desta consellería específicas para ese colectivo e para os mesmos investimentos. De acordo co que antecede consideraranse excluídos os comerciantes retallistas que estean incluídos dentro das agrupacións ou epígrafes correspondentes á clasificación do imposto de actividades económicas relacionadas no anexo III desta orde.
Para ser beneficiario deberán acreditar o pagamento da correspondente cota á Seguridade Social do mes anterior á solicitude, así como declarar a epígrafe e localidade en que ten a súa alta censual no imposto de actividades económicas.
En todo caso, deberá tramitarse a solicitude exclusivamente a través de calquera das entidades colaboradoras que se sexan seleccionadas pola Consellería de Innovación e Industria en procedemento público e aberto.
Artigo 4º.-Financiamento e concorrencia.
A axuda acadará o 45% do investimento subvencionable, cun límite máximo de 350  para cada solicitante. O investimento subvencionable determínase aplicando a porcentaxe de axuda sobre a base impoñible, excluíndo o IVE correspondente, que deberá ser aboado na súa totalidade polo beneficiario.
A Consellería de Innovación e Industria destinará para o financiamento deste réxime de axudas os créditos globais correspondentes ás aplicacións orzamentarias que se mencionan coa seguinte distribución:
Aplicación orzamentaria: 10.04.571-A.770.0.
Denominación: achegas ás empresas para o desenvolvemento da sociedade da información.
Ano 2008: 659.400 .
Ano 2009: 999.950 .
No financiamento do crédito sinalado na partida 10.04.571-A.770.0 existe unha participación do Fondo Europeo de Desenvolvemento Rexional (Feder) do 80%.
Dado que o obxecto da orde de axudas é potenciar a adquisición de ordenadores persoais por parte dos traballadores autónomos, a Dirección Xeral de Promoción Industrial e Sociedade da Información considera que os créditos financiados con fondos Feder 2007-2013 deberán estar encadrados todos eles dentro do eixo 1, tema prioritario 14 Servizos e aplicacións para as pequenas empresas, xa que este conta entre os seus fins o apoio ás Pemes para súa incorporación na sociedade da información, polo que propón unha reasignación dos fondos Feder 2007-2013 cos que está financiada esta liña de axudas. A eficacia desta orde queda condicionada á autorización da citada modificación orzamentaria.
Estas cantidades poderán incrementarse en función das solicitudes presentadas e de acordo coas dispoñibilidades de crédito, publicándose no DOG o aludido incremento na súa contía.
A porcentaxe de axuda do 45%, aquí establecida está determinada de acordo coas directrices sobre axudas de Estado de finalidade rexional para o período 2007-2013 (2006/C 54/08, DOUE 4-3-2006) en relación co mapa de axudas de finalidade rexional para o período 2007-2013 en España, aprobado pola Comisión Europea o 20-12-2006.
Estas axudas serán incompatibles con calquera outra axuda, pública ou privada, para os mesmos gastos subvencionables.
Artigo 5º.-Entidades colaboradoras.
As entidades colaboradoras terán como cometido a promoción da sociedade da información actuando coma canle entre os beneficiarios das accións subvencionables e a consellería. Esta colaboración estenderase desde a comprobación inicial dos requisitos documentais dos solicitantes da axuda, realización ante a consellería dos trámites para solicitar a axuda, a execución das accións vencelladas á axuda, o adianto da contía da axuda aos beneficiarios mediante o correspondente desconto en factura, a xustificación da axuda e a súa certificación ante a consellería. Con posterioridade as colaboradoras recuperan da consellería os importes subvencionados.
As entidades colaboradoras serán seleccionadas por convocatoria que se publicará no DOG, e deberán posteriormente asinar un convenio de colaboración con esta consellería, con suxeición ao disposto na Lei 38/2003, do 17 de novembro, xeral de subvencións, así como na Lei 9/2007, do 13 de xuño, de subvencións de Galicia.
Entenderase por entidades colaboradoras a:
-Empresas privadas con personalidade xurídica, validamente constituídas, así como os empresarios individuais, que teñan a súa sede social ou algún centro de traballo en Galicia, que realicen actividade económica con ánimo de lucro relacionada coas accións que se fomentan a través desta orde no ámbito da sociedade da información, e que acrediten os requisitos establecidos de solvencia técnica, económica e de eficacia.
Adicionalmente ao xa exposto, non poderán acadar a condición de entidade colaboradora as agrupacións de persoas físicas o xurídicas, as comunidades de bens ou calquera outro tipo de unidade, que careza de personalidade xurídica propia, aínda que realice actividade empresarial.
A acreditación da solvencia técnica e de eficacia da entidade colaboradora estará suxeita aos seguintes elementos:
a) Emprego dos medios electrónicos, informáticos e telemáticos dispostos pola Consellería de Innovación e Industria para a presentación da solicitude de adhesión da entidade colaboradora, así como na tramitación e xestión das actuacións previstas nesta orde.
Estes medios estarán baseados en estándares de uso común e/ou amplamente difundidos, e recollerán cando menos o coñecemento e necesario emprego da sinatura electrónica, técnicas de escaneado e dixitalización de documentación, a navegación en ferramentas da internet e a integración co Rexistro Telemático da Xunta de Galicia.
b) Existencia de páxina web propia da entidade colaboradora.
c) Identificación da situación censual de alta da entidade colaboradora nunha epígrafe do imposto de actividades económicas relacionado co desenvolvemento do tipo de actividades recollidas nesta orde e no posterior convenio de colaboración.
d) Existencia de sede e/ou puntos de venda ao público na Comunidade Autónoma de Galicia, desde onde se poidan desenvolver as actividades recollidas nesta orde e no posterior convenio de colaboración.
e) Dispoñibilidade e emprego de certificado dixital de usuario por parte do representante legal da entidade colaboradora e por parte do interlocutor único que defina a propia colaboradora para o despacho cotián dos asuntos.
Os certificados dixitais deberán estar en vigor e expedidos pola Fábrica Nacional de Moeda e Timbre -Real Casa da Moeda, conforme o disposto no Decreto 164/2005, do 16 de xuño, polo que se crea o Rexistro Telemático da Xunta de Galicia. Tamén será válido calquera outro certificado dixital aceptado polo Rexistro Telemático, mais advírtese expresamente que non son válidos para estes efectos nin para uso xeral os certificados dixitais de persoas físicas vencellados á representación de persoas xurídicas para fins exclusivamente tributarios.
A acreditación da solvencia económica, dado que a participación da entidade colaboradora supón un adianto de fondos pola súa parte nas facturas emitidas aos beneficiarios, para a recuperación posterior mediante xustificación ante a consellería, non será necesaria para estas actuacións.
Artigo 6º.-Forma e prazo de presentación das solicitudes dos traballadores autónomos.
A Consellería de Innovación e Industria propiciará solucións telemáticas avanzadas a través de ferramentas das tecnoloxías da información e a comunicación que permitan optimizar os procedementos de tramitación de expedientes de subvencións, e que garantan a máxima difusión e publicidade desta iniciativa.
Para ser beneficiario deberase tramitar a solicitude exclusivamente a través de calquera das entidades colaboradoras que sexan seleccionadas para este réxime de axudas.
As colaboradoras presentarán para cada proxecto unha solicitude de avaliación previa ante a consellería. Necesariamente a execución do investimento subvencionable deberá realizarse unha vez obtida a correspondente avaliación previa, non aceptándose investimentos realizados con anterioridade.
O prazo de presentación de solicitudes de avaliación previa por parte das entidades colaboradoras ábrese no ano 2008 a partir do día seguinte da publicación no DOG da relación íntegra de entidades colaboradoras, nos termos que se recolla na convocatoria pola que se seleccionen estas entidades. Do mesmo xeito, no ano 2009 este prazo abrirase a partir do día seguinte da publicación no DOG da nova relación de entidades colaboradoras.
As colaboradoras comprobarán a idoneidade da documentación dos solicitantes para ser beneficiarios, para o que obterán do solicitante o seguinte:
a) Copia do DNI ou NIE, en vigor, en que deberá constar o enderezo dentro da Comunidade Autónoma de Galicia.
b) Copia de documento de pago mensual á Seguridade Social do mes anterior á solicitude, do Réxime Especial de Traballadores Autónomos.
c) Identificación, por declaración do solicitante, da epígrafe do IAE e localidade da Comunidade Autónoma de Galicia en que se atopa dado de alta censual no IAE.
d) Exclusivamente para o caso de que o DNI ou NIE non acredite o domicilio dentro da Comunidade Autónoma de Galicia, deberá requirirse do solicitante a presentación de certificado expedido pola Axencia Estatal da Administración Tributaria en que figure o domicilio fiscal do solicitante. A antigüidade máxima deste certificado será de 3 meses.
Unha vez obtida a documentación anterior, a colaboradora solicitará a avaliación previa cos formularios que cubrirán e obterán necesariamente a través da aplicación informática correspondente establecida na Oficina virtual desta consellería, sita no enderezo da internet
http://www.conselleriaiei.org
, ou aquel que poida substituílo durante a vixencia do convenio.
Así mesmo, a través da citada aplicación informática, as colaboradoras obterán un documento de aceptación e sometemento ás condicións establecidas neste réxime de axudas, que deberá ser asinado polo solicitante. Se a colaboradora dispón dos medios adecuados e o solicitante dispón dun DNI dixital, deberase fomentar e permitir que se realice a sinatura electrónica do dito documento de aceptación na propia aplicación web, e neste caso a colaboradora non necesita arquivar copia do dito documento. De non ser posible a sinatura electrónica, imprimirase o documento por duplicado para que o asine o solicitante e garde un exemplar, e o outro exemplar será arquivado pola colaboradora.
Para os trámites que se realicen na citada aplicación informática, o interlocutor da colaboradora necesitará posuír e empregar un certificado dixital, en vigor, conforme o disposto no Decreto 164/2005, do 16 de xuño, polo que se crea o Rexistro Telemático da Xunta de Galicia.
Artigo 7º.-Procedemento de concesión das axudas.
O procedemento de concesión destas subvencións tramitarase ao abeiro do disposto no artigo 19.2º da Lei 9/2007, do 13 de xuño, de subvencións de Galicia, que establece que as bases reguladoras das convocatorias de axudas poderán excepcionar do requisito de fixar unha orde de prelación entre as solicitudes presentadas que reúnan os requisitos establecidos cando, polo obxecto e a finalidade da subvención, non sexa necesario realizar a comparación e prelación das solicitudes presentadas nun único procedemento ata o esgotamento do crédito orzamentario coas garantías previstas no artigo 31.4º desta lei, e facendo uso da tramitación prevista no artigo 22 da dita lei.
As solicitudes de avaliación previa revisaranse en función do previsto neste réxime de axudas e da adecuación ás condicións xerais do mercado dos investimentos solicitados. A consellería aprobará, ou non, estas solicitudes previas de axuda en función da revisión efectuada, así como das dispoñibilidades orzamentarias. Atenderanse as solicitudes seguindo a orde de presentación ata esgotar o crédito dispoñible. Poderán empregarse procedementos telemáticos automáticos de revisión das solicitudes de avaliación previa, que permitan a aprobación dentro dos criterios establecidos neste réxime de axudas, así como a notificación da dita aprobación ás entidades colaboradoras, segundo o disposto na Lei 11/2007, do 22 de xuño, de acceso electrónico dos cidadáns aos servizos públicos. As notificacións telemáticas ás entidades colaboradoras terán lugar cos efectos legais previstos no artigo 28 da citada Lei 11/2007, sen menoscabo do dereito que asiste á entidade colabora para requirir que a
notificación fose efectuada por outros medios, de acordo co disposto no punto 4 do dito artigo 28º.
No momento en que a consellería esgote a consignación orzamentaria establecida no artigo 4º destas bases reguladoras, para cada anualidade, porao en coñecemento das colaboradoras, non aprobando ningunha nova solicitude, sen menoscabo da tramitación ordinaria das aprobacións previas xa comunicadas.
Adicionalmente, no caso de esgotamento do crédito, a Administración deberá publicar no DOG a indicada circunstancia, o que levará consigo a non-admisión das solicitudes posteriores ao esgotamento do crédito, sen prexuízo de que a Administración poida optar por incrementar o crédito orzamentario nos seguintes supostos:
a) Unha xeración, ampliación ou incorporación de crédito.
b) A existencia de remanentes doutras convocatorias financiadas con cargo ao mesmo crédito incluídos no mesmo programa ou en programas do mesmo servizo.
Esta aprobación previa concede á colaboradora un prazo dun mes para desenvolver e xustificar cada proxecto, desde a data de aprobación, que poderá ser verificada en todo momento polas colaboradoras na citada aplicación informática. O incumprimento do dito prazo no proceso de xustificación suporá de xeito automático a desistencia da tramitación da aprobación previa e corresponderá o seu arquivo por parte da consellería.
Artigo 8º.-Desenvolvemento dos proxectos.
Unha vez que un proxecto conte coa aprobación previa, as colaboradoras desenvolverán o proxecto conxuntamente co beneficiario e emitirán a preceptiva factura.
A contía da axuda aprobada será adiantada pola colaboradora, no momento da emisión da factura ao beneficiario, como unha redución na cantidade para ingresar do importe total da factura. Esta redución calcularase aplicando a porcentaxe de axuda aprobada sobre o importe da base impoñible do investimento, isto é, excluíndo o IVE, e esta contía restarase do importe total para ingresar da factura, polo que a axuda non supón ningunha minoración do IVE ou outros impostos que puidesen gravar o investimento.
A aplicación desta porcentaxe de axuda estará en todo caso limitada pola contía máxima que se establece para o investimento no artigo 4º destas bases reguladoras.
O beneficiario deberá realizar o pagamento íntegro da factura, descontando a contía da subvención aprobada, mediante pagamento con tarxeta bancaria (de débito ou crédito), transferencia, ingreso bancario ou pagamento en efectivo. Non se considerarán válidas para os efectos de xustificación outras formas de pagamento como obrigas de pagamento ou talóns, nin os pagamentos mediante arrendamento financeiro (renting, leasing, etc).
Conforme as actividades de sensibilización e divulgación, as colaboradoras implantarán as ferramentas de software libre nos equipos adquiridos, contando como mínimo co navegador da internet (Mozilla Firefox) e aplicativos de proceso de texto e folla de cálculo (OpenOffice).
Calquera modificación sobrevida nos datos incluídos na solicitude de avaliación previa (por exemplo, erro nos datos do beneficiario, nos importes, no equipo que se vaia subvencionar, etc), implica a necesaria anulación da solicitude pola entidade colaboradora, e debe dar lugar á presentación dunha nova solicitude de avaliación previa.
Artigo 9º.-Xustificación e pagamento das axudas ás entidades colaboradoras.
Para recuperar as cantidades subvencionadas aos beneficiarios, as colaboradoras presentarán ante a consellería a seguinte documentación:
a) Certificación de proxectos executados, emitida polo interlocutor único, cunha relación detallada por beneficiario en que se inclúan os seguintes datos: identificación do número da factura, data da factura, identificación do medio de pagamento, contía efectivamente pagada e observacións complementarias.
b) Certificación, emitida polo interlocutor único, de que a entidade colaboradora dispón da seguinte documentación en formato papel e copia informática, que lle poderá ser requirida pola consellería ou por calquera dos órganos de control en calquera momento:
-Copia do DNI ou NIE, en vigor, en que conste o domicilio dentro da Comunidade Autónoma de Galicia, ou de ser o caso, certificado de domicilio fiscal.
-Copia de documento de pagamento mensual á Seguridade Social do mes anterior á solicitude, do Réxime Especial de Traballadores Autónomos.
-Documento orixinal da aceptación expresa de condicións, asinada polo beneficiario, agás que fose asinado electronicamente polo solicitante.
c) Copia en soporte informático, en formato PDF, da factura emitida e efectivamente pagada polo beneficiario.
Admitirase, así mesmo, a documentación sobre facturas e pagos electrónicos sempre que cumpran os requisitos exixidos para a súa aceptación no ámbito tributario.
A consellería poderá solicitar da colaboradora ou do beneficiario calquera información complementaria que poida considerar durante a tramitación do convenio.
A falsidade ou inexactitude nos datos recollidos nas solicitudes de aprobación previa así como nas certificacións citadas poderá dar lugar á anulación da adhesión da colaboradora ao convenio, así como á aplicación do réxime sancionador previsto na normativa de aplicación en materia de subvencións públicas.
Poderá habilitarse un mecanismo de presentación telemática da xustificación das axudas, que facilite tamén a presentación agrupada dos proxectos, e que será de uso obrigatorio para as colaboradoras.
As axudas aos beneficiarios atenderanse con cargo aos orzamentos xerais da Comunidade Autónoma de Galicia para o ano 2008 ou 2009, segundo corresponda.
Segundo o disposto no artigo 7º destas bases reguladoras, a aprobación previa dun proxecto concede á colaboradora un prazo dun mes para xustificar ese proxecto, polo que a colaboradora terá que ir xustificando os proxectos conforme os vaia realizando. En todo caso deberán estar xustificados convenientemente ata o 10 de novembro de cada anualidade, inclusive.
O incumprimento deste prazo no proceso de xustificación suporá de xeito automático a desistencia das aprobacións previas en curso e corresponderá o seu arquivo por parte da consellería.
A consellería poderá verificar presencialmente ou polos medios que se consideren oportunos, que o proceso se levou a cabo segundo o establecido. Comprobada a documentación e o proceso, se procede, a consellería realizará sucesivas propostas de pagamento para lles reintegrar ás colaboradoras, os importes das axudas anticipadas por estas. Estas contías, que ingresará a Xunta de Galicia ás colaboradoras, non supoñen ningún tipo de subvención ás colaboradoras, senón que é unha subvención aos beneficiarios finais, que xa foi adiantada polas colaboradoras.
Para o pagamento das axudas aprobadas por parte da consellería ás colaboradoras, en referencia á acreditación por parte dos beneficiarios de atoparse ao día das obrigas coa Facenda Pública do Estado e da Administración autónoma así como coa Seguridade Social, observarase o disposto no artigo 45.Un.g) da Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008, sobre a exención do dito trámite no caso de axudas con cargo ao artigo 77 do orzamento de gastos, cando non superen por beneficiario e axuda o importe de 1.500 .
Procederase ao reintegro das subvenciones percibidas nos supostos establecidos nos artigos 32 e seguintes, da Lei 9/2007, do 13 de xuño, de subvencións de Galicia.
Artigo 10º.-Órganos competentes.
A entidades colaboradoras participan na xestión deste réxime de axudas nos termos previstos nestas bases reguladoras.
A Dirección Xeral de Promoción Industrial e da Sociedade da Información será o órgano competente para a instrución do procedemento de concesión da subvención, correspondendo ao conselleiro de Innovación e Industria ditar a resolución que corresponda.
A Dirección Xeral de Promoción Industrial e da Sociedade da Información será o órgano competente para a aplicación dos medios informáticos, electrónicos e telemáticos que se empreguen neste réxime de axudas, así como para a definición das especificacións, programación, mantemento, supervisión e control da calidade das aplicacións no caso de empregarse medios para a actuación administrativa automatizada. Estas actuacións, en todo caso, poderán ser impugnadas ante o conselleiro de Innovación e Industria (artigo 39 da Lei 11/2007).
Artigo 11º.-Incumprimento, reintegros e sancións.
O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, de ser o caso, se establezan na resolución de concesión, dará lugar á obriga de devolver total ou parcialmente as subvencións percibidas, así como os xuros de demora correspondentes.
Para facer efectiva a devolución a que se refire o punto anterior tramitarase o oportuno procedemento de reintegro, que se axustará ao previsto no título II Do reintegro de subvencións, da Lei 9/2007, do 13 de xuño, de subvencións de Galicia.
Aos beneficiarios das subvencións reguladas nestas bases seralles de aplicación o réxime de infraccións e sancións previsto no título IV da devandita Lei 9/2007.
Artigo 12º.-Obrigas dos beneficiarios.
Os beneficiarios someteranse ás actuacións de inspección e control que esta consellería poida efectuar respecto á xestión destas axudas, e que permitan a xustificación financeira perante a Intervención Xeral da Comunidade Autónoma e o Tribunal de Contas, así como as comprobacións previstas na lexislación do Consello de Contas, de acordo co establecido na Lei 38/2003, do 17 de novembro, xeral de subvencións e na Lei 9/2007, do 13 de xuño, de subvencións de Galicia.
O beneficiario deberá manter a propiedade sobre os investimentos subvencionados, e a vinculación destes á actividade económica que motivou a axuda, durante un período mínimo de 3 anos. Necesariamente os investimentos estarán dedicados a actividades e centros de traballo en Galicia.
A falsidade ou inexactitude nos datos e documentos achegados polos beneficiarios poderá dar lugar á anulación da aprobación previa ou ben con posterioridade á revogación da axuda e ao seu reintegro, así como á aplicación do réxime sancionador previsto na normativa en materia de subvencións públicas.
Os beneficiarios deben encontrarse ao día do pagamento das obrigas coa Facenda Pública do Estado, da Administración autónoma así como coa Seguridade Social, sen menoscabo do recollido no artigo 45º.Un.g) da Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008.
Os beneficiarios deberán conservar os xustificantes orixinais e o resto da documentación relacionada coa axuda outorgada durante un período de cinco anos desde a súa concesión, e deberán restituír a subvención outorgada nos casos en que concorra causa de reintegro.
Artigo 13º.-Obrigas das entidades colaboradoras.
As colaboradoras someteranse ás actuacións de inspección e control que esta consellería poida efectuar respecto á xestión destas axudas, e que permitan a xustificación financeira perante a Intervención Xeral da Comunidade Autónoma e o Tribunal de Contas, así como as comprobacións previstas na lexislación do Consello de Contas, de acordo co establecido na Lei 38/2003, do 17 de novembro, xeral de subvencións, e na Lei 9/2007, do 13 de xuño, de subvencións de Galicia.
Así mesmo, as entidades colaboradoras comprométense a recoller os ordenadores e periféricos que o beneficiario poida depositar no momento de adquirir o ordenador subvencionado ao abeiro desta orde, para o cal a Consellería de Innovación e Industria articulará o procedemento necesario para a recollida e posterior reciclaxe dos equipos depositados na entidade colaboradora polo beneficiario.
As entidades colaboradoras realizarán todos os trámites ante a consellería para a obtención das axudas por parte dos solicitantes conforme o disposto nestas bases reguladoras. Así, verificarán que os solicitantes reúnen os requisitos establecidos, solicitarán a avaliación previa do proxecto, adiantarán a contía destas axudas a aqueles que resulten con aprobación previa para ser beneficiarios, presentarán a documentación xustificativa da realización dos proxectos ou desenvolvemento, e emitirán certificación de todos os trámites e verificacións feitas.
As colaboradoras adaptaranse ás solucións telemáticas para a xestión do convenio de colaboración e tramitación de expedientes así como para outros procesos de información continua, adoptando para iso as medidas necesarias en canto ao acceso á internet e/ou a adopción de sinatura electrónica. Para os trámites telemáticos que se realicen ante a consellería, o interlocutor único da colaboradora necesitará posuír e empregar un certificado dixital, en vigor, conforme o disposto no Decreto 164/2005, do 16 de xuño, polo que se crea o Rexistro Telemático da Xunta de Galicia.
Así mesmo, as entidades colaboradoras deberán:
-Atoparse ao día do pagamento das obrigas coa Facenda Pública do Estado, da Administración autónoma así como coa Seguridade Social.
-Comunicar calquera variación substancial relativa á información inicial presentada en relación coa solicitude de adhesión.
-Conservar os xustificantes orixinais e o resto da documentación relacionada coa axuda outorgada durante un período de cinco anos desde a súa concesión, e colaborarán na restitución das subvencións outorgadas nos casos en que concorra causa de reintegro.
-Cumprir as obrigas en materia de protección de datos de carácter persoal, derivadas da Lei orgánica 15/1999, do 13 de decembro, e da normativa aplicable.
As colaboradoras deberán tamén cumprir as obrigas específicas de publicidade recollidas no artigo seguinte.
Artigo 14º.-Obrigas específicas de publicidade.
As colaboradoras disporán na súa web de información suficiente dirixida aos seus clientes respecto ao alcance deste convenio, do xeito de obter ofertas sobre as accións obxecto da axuda e, de ser o caso, das tarifas para aplicar. Así mesmo, disporán cando menos dun enderezo de correo electrónico para canalizar as consultas dos interesados e manterán na web vínculo cos sitios da internet promovidos pola consellería en que se facilite información detallada e, de ser o caso, se acceda ás ferramentas telemáticas de tramitación. Tamén se manterá un vínculo cun site da internet da Unión Europea en que se informe sobre os fondos estruturais.
Na factura emitida, pola colaboradora ao beneficiario, deberá atribuírse explicitamente a orixe da devandita axuda á Xunta de Galicia e á Unión Europea, mediante o programa Feder. Para isto incluirase a frase Subvención adquisición ordenadores persoais. Consellería de Innovación e Industria e Unión Europea-Feder, e a continuación indicarase a contía da axuda expresada en euros, cos límites establecidos no artigo 4º destas bases reguladoras (45% do investimento e ata 350 ).
As colaboradoras incluirán no equipo adquirido polo beneficiario unha sinalización adhesiva de carácter informativo en que se deixe constancia do cofinanciamento do equipamento por parte da Xunta de Galicia e da Unión Europea. Para a execución do aquí indicado, a consellería disporá dun modelo tipo, e en todo caso respectarase a normativa sobre fondos europeos.
Conforme a normativa autonómica, estatal e europea en materia de axudas públicas, a consellería establecerá as canles de publicidade deste convenio conforme os medios que sexan necesarios, incluíndo a información sobre as entidades colaboradoras e sobre os beneficiarios e as contías percibidas, empregando medios electrónicos e mesmo a publicación no Diario Oficial de Galicia.
Artigo 15º.-Modificación da resolución.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 16º.-Consentimentos e autorizacións dos solicitantes das axudas.
1. Para os efectos do previsto no artigo 20.3º da Lei 9/2007, do 13 de xuño, de subvencións de Galicia, a presentación da solicitude de concesión da subvención polo interesado comportará a autorización ao órgano xestor para solicitar as certificacións que deben emitir a Axencia Estatal da Administración Tributaria, a Tesouraría Xeral da Seguridade Social e a consellaría competente en materia de economía e facenda da Xunta de Galicia.
Non obstante, o solicitante poderá denegar expresamente o consentimento, facéndoo constar expresamente no formulario de solicitude, debendo presentar entón as certificacións ás que fai referencia este punto.
2. Igualmente, de conformidade co mesmo artigo 20.3º da Lei 9/2007, se o solicitante indica que certa documentación que se deba usar neste procedemento xa consta no poder da consellería, a presentación da solicitude implica a autorización ao órgano instrutor para acceder a esa documentación.
3. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consinte expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
4. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas no artigo 15.2º d) da Lei 9/2007, do 13 de xuño, de subvencións de Galicia.
5. A presentación da solicitude implica o coñecemento e a aceptación do contido da convocatoria e das bases reguladoras.
Artigo 17º.-Réxime de recursos.
As resolucións ditadas ao abeiro deste réxime de axudas poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
-Recurso potestativo de reposición ante o conselleiro de Innovación e Industria, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel en que se produza o acto presunto.
-Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa, ou de seis meses contados a partir do seguinte a aquel en que se produza o acto presunto.
Artigo 18º.-Incompatibilidade.
As axudas recollidas a través desta orde serán incompatibles con calquera outro tipo de axuda pública ou privada que poida recibir o beneficiario para a adquisición do mesmo investimento.
Artigo 19º.-Publicidade das subvencións concedidas.
Dado que os importes das subvencións concedidas, individualmente consideradas, son de contía inferior a 3.000 , non será necesaria a publicación no DOG, podendo substituírse esta pola publicación das subvencións concedidas na páxina web da Consellería de Innovación e Industria, segundo o disposto no artigo 15.2º c) da Lei 9/2007, do 13 de xuño.
Artigo 20º.-Protección de datos.
A Consellería de Innovación e Industria velará polos datos de carácter persoal incorporados a este procedemento administrativo e observarase o disposto na Lei orgánica 15/1999, do 13 de decembro, de protección de datos de carácter persoal, e na súa normativa de desenvolvemento. Os datos non serán obxecto de cesión a terceiros agás de conformidade coas disposicións legais e regulamentarias aplicables ao caso.
A finalidade da recollida e tratamento dos datos persoais será estritamente a xestión e tramitación do expediente correspondente e as que deriven da aplicación da Lei 4/2006, de transparencia e boas prácticas na Administración pública galega.
Artigo 21º.-Remisión normativa.
Para todo o non previsto nestas bases observarase o previsto na Lei 9/2007, do 13 de xuño, de subvencións de Galicia, e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, sen prexuízo do disposto na disposición derrogatoria única da devandita Lei 9/2007. Así mesmo, observarase o disposto na normativa básica da Lei 38/2003, do 17 de novembro, xeral de subvencións, do Real decreto 887/2006, do 21 de xullo, polo que se aproba o regulamento da devandita lei, e da Lei 11/2007, do 22 de xuño, de acceso electrónico dos cidadáns aos servizos públicos.
Ver referencia pdf "12900D007P051.PDF"